**HULLADÉKSZÁLLÍTÁSSAL KAPCSOLATOS TUDNIVALÓK**

Ópályi Község Önkormányzatának Képviselő-testület lehetősége szerint enyhíteni kíván a lakosokra kirótt közterheken, így tervezi kisebb űrméretű hulladékedényzet (kukák) beszerzését, mely csökkentett térfogatú edényzet az ürítési díj csökkenését vonja maga után. Az edényzet bevezetését megelőzően előzetes lakossági igényfelmérést fogunk végezni, mert az előkészítést, a szükséges edényzetek beszerzését a konkrétumok ismeretében lehet hatékonyan, a helyi igényeknek megfelelően megvalósítani.

Kisebb űrméretű edényzet igénybevétele esetén természetesen **csökkentett díjtételek kerülnek alkalmazásra,** a csökkentett díjak igénybevételének feltétele, hogy a vegyes kommunális hulladékot az ingatlantulajdonos által biztosított, a szemétszállítást végző cég (Észak-Alföldi Környezetgazdálkodási Kft., továbbiakban: Társaság) **nyilvántartásában rögzített** **űrtartalmú szabvány gyűjtőedényből szállítsák el.**

A csökkentett díj számlázásához szükséges új gyűjtőedények megvásárolhatók lesznek több műanyagipari termékeket árusító kereskedelmi egységekben.

**A Társaság telephelyein az ingatlan tulajdonosa közvetlenül megvásárolhatja** a 60 vagy 80 l-es használt vagy új hulladékgyűjtő kukát (Telephelyek: Kisvárda – Hulladékkezelő telep, Nagyecsed Hulladékkezelő telep, Térségi Hulladék - Gazdálkodási Nonprofit Kft. Nyíregyháza, Bokréta u. 22. sz. telephelye),

Értékesítési ár: (várhatóan)

* Új edény esetén:

80 l-es bruttó 9.000 Ft/ db

* Használt (újszerű állapotban lévő) edény esetén:

60 és 80 l-es bruttó 7.650 Ft/ db

Amennyiben a tervezett ésszerűsítés megvalósul, az ürítések egységára, az edényzet típusától függően várhatóan a táblázatban foglaltak szerint alakul:

|  |  |  |
| --- | --- | --- |
| **edényzet térfogata**  **(liter/edény)** | **ürítés nettó egységára**  **(Ft/ürítés)** | **negyedéves bruttó ár**  **[13 ürítés/negyedév]**  **(Ft/negyedév)** |
| **60** | **112,54** | **1 858** |
| **80** | **150,05** | **2 477** |
| **120** | **225,07** | **3 716** |

**Kérjük, hogy a tisztelt lakosok az igényfelmérés során közreműködni szíveskedjenek!** (Várható időpontja: 2016. április)